b'\n_START_ARTICLE_\nAnna Gabriel\n_START_PARAGRAPH_\nAnna Gabriel i Sabat\xc3\xa9 (s. 1975 Sallent) on katalonialainen poliitikko ja oikeushistorioitsija. H\xc3\xa4n edusti vuosina 2015\xe2\x80\x932017 Katalonian alueparlamentissa vasemmistolaista Candidatura d\xe2\x80\x99Unitat Popular -puoluetta, joka tuki Katalonian hallituksen j\xc3\xa4rjest\xc3\xa4m\xc3\xa4\xc3\xa4 kansan\xc3\xa4\xc3\xa4nestyst\xc3\xa4 Katalonian itsen\xc3\xa4isyydest\xc3\xa4 hallituksen ulkopuolelta. Helmikuussa 2018 Gabriel l\xc3\xa4hti Sveitsiin maanpakoon Espanjan nostettua Katalonian hallituksen lis\xc3\xa4ksi Gabrieliakin vastaan syytteen itsen\xc3\xa4isyys\xc3\xa4\xc3\xa4nestyksen j\xc3\xa4rjest\xc3\xa4misen takia "kapinasta" (kat. rebel\xc2\xb7li\xc3\xb3), josta voi Espanjan lain mukaan saada 30 vuoden vankeustuomion. My\xc3\xb6hemmin Gabrieliin kohdistuvan syytteen nimikett\xc3\xa4 lievennettiin niin, ett\xc3\xa4 nyt h\xc3\xa4nt\xc3\xa4 syytet\xc3\xa4\xc3\xa4n "kansalaistottelemattomuudesta" (kat. desobedi\xc3\xa8ncia)._NEWLINE_Gabriel on etsint\xc3\xa4kuulutettu Espanjassa ja h\xc3\xa4net on m\xc3\xa4\xc3\xa4r\xc3\xa4tty pid\xc3\xa4tett\xc3\xa4v\xc3\xa4ksi heti, jos h\xc3\xa4n saapuu Espanjaan. Espanja ei kuitenkaan ole antanut h\xc3\xa4nest\xc3\xa4 kansainv\xc3\xa4list\xc3\xa4 pid\xc3\xa4tysm\xc3\xa4\xc3\xa4r\xc3\xa4yst\xc3\xa4 toisin kuin toisesta Sveitsiss\xc3\xa4 maanpaossa olevasta katalonialaisesta poliitikosta Marta Rovirasta. Sveitsi on ilmoittanut, ett\xc3\xa4 siin\xc3\xa4kin tapauksessa, ett\xc3\xa4 Espanja pyyt\xc3\xa4isi Gabrielin luovutusta Espanjaan, se ei todenn\xc3\xa4k\xc3\xb6isesti panisi m\xc3\xa4\xc3\xa4r\xc3\xa4yst\xc3\xa4 toimeen, sill\xc3\xa4 se pit\xc3\xa4\xc3\xa4 niin Gabrieliin kuin Roviraankin kohdistuvia syytteit\xc3\xa4 poliittisina.'